
U   I M E   R E P U B L I K E   H R V A T S K E

P R E S U D A


Visoki prekršajni Sud Republike Hrvatske u vijeću sastavljenom od Sudaca: Nediljka Bobana kao predsjednika vijeća, te Karmen Novak Hrgović i Davorka Kučana, kao članova vijeća, uz sudjelovanje Marcele Soljačić Prester u svojstvu više sudske savjetnice kao zapisničara, u prekršajnom postupku protiv okrivljenika Damira Dvornika, zbog prekršaja iz članka 289. stavak 4. i dr. Zakona o sigurnosti prometa na cestama (Narodne novine broj: 67/2008, 48/2010, 74/2011, 80/2013, 158/2013, 92/2014, 64/2015, 89/2015, 108/2017, 70/2019, 42/2020, 85/2022, 114/2022, 133/2023), odlučujući o žalbi ovlaštenog tužitelja, Policijske uprave splitsko dalmatinske, I Policijska postaja Split, podnijetoj protiv presude Općinskog prekršajnog suda u Splitu, broj: Pp-14469/2024-6, od 21. veljače 2025. godine, na sjednici vijeća održanoj dana 1. srpnja 2026. godine,


                                        p r e s u d i o  j e:

Odbija se žalba ovlaštenog tužitelja Policijske uprave Policijske uprave splitsko dalmatinske, I Policijska postaja Split, kao neosnovana i prvostupanjska presuda se potvrđuje.

                                                                         Obrazloženje

1.  Pobijanom presudom okrivljenik Damir Dvornik proglašen je krivim zbog prekršaja članka  iz članka 289. stavak 1. i stavak 4., te zbog prekršaja iz članka 199. stavak 2. i stavak 6. Zakona o sigurnosti prometa na cestama i kažnjen ukupnom novčanom kaznom u iznosu od 2.160,00 EUR-a, u koju se uračunava vrijeme provedeno u uhićenju i zadržavanju s trajanjem od 28. listopada 2024. u 00,01 sati do 28. listopada 2024. u 10,15 sati, kao jedan dan zatvora ili 39,82 EUR-a, pa preostaje za platiti 2.120,18 EUR-a, koju je novčanu kaznu je obvezan platiti u roku od 30 dana od pravomoćnosti presude, pa ako u tom roku plati dvije trećine izrečene novčane kazne ista će se smatrati plaćenom u cijelosti. Uz novčanu kaznu okrivljeniku je izrečena i zaštitna mjera zabrane upravljanja motorni vozilom B kategorije u trajanju od 6 mjeseci.
Okrivljenik je prvostupanjskom presudom obvezan na plaćanje troškova prekršajnog postupka u iznosu od 30,00 EUR-a, u istom roku kao i novčanu kaznu.
2.  Protiv navedene presude pravodobno je podnio žalbu ovlašteni tužitelj zbog odluke o sankcijama, jer da ublažena novčana kazna nije odgovarajuća sankcija za okrivljenika i za prekršaje koji je počinio u povratu, jer je već pravomoćno kažnjavan za vožnju pod utjecajem alkohola i druge prometne prekršaje, te da je trebalo okrivljeniku izreči kaznu zatvora i zaštitnu mjeru u trajanju od 12 mjeseci, kao što je predloženo u optužnom prijedlogu, kako bi se postigla svrha specijalne i generalne prevencije. 
Žalitelj predlaže prihvatiti žalbu i preinačiti pobijanu presudu.
3.   Žalba ovlaštenog tužitelja nije osnovana. 
4.  Vijeće Visokog prekršajnog suda Republike Hrvatske, na temelju čl. 202. st. 1. Prekršajnog zakona  (Narodne novine, broj: 107/2007, 39/2013, 157/2013, 110/2015, 70/2017, 118/2018, 114/2022) – dalje PZ, ispitivalo je pobijanu presudu iz osnova i razloga iz kojih se ista pobija žalbom ovlaštenog tužitelja, a po službenoj dužnosti ispitalo je jesu li presudom počinjene bitne povrede odredbi prekršajnog postupka iz članka 195. stavka 1. PZ-a na koje ovaj Sud pazi po službenoj dužnosti i je li u postupku nastupila zastara prekršajnog progona. Pri tome nije utvrđeno da postoje povrede na koje ovaj Sud sukladno gore navedenom zakonskom propisu pazi po službenoj dužnosti.
5.  Prvostupanjski je Sud prilikom odlučivanja o kažnjavanju vrednovao i uzeo u obzir sve okolnosti na strani okrivljenika od utjecaja na sankcije, te je svoju odluku u tom dijelu obrazložio razlozima koje prihvaća i ovaj Sud. Odmjerena novčana kazna za svaki od počinjenih prekršaja primjerena je težini prekršaja i subjektivnim okolnostima na strani okrivljenika, pri čemu  ovaj Sud ima u vidu da je u međuvremenu, do donošenja ove presude, nastupila rehabilitacija u odnosu na dio ranije kažnjavanosti na koju se poziva žalitelj (članak 8. i članak 77. Prekršajnog zakona). 
6.  Zbog naprijed izloženih razloga, trebalo je žalbu ovlaštenog tužitelja odbiti kao neosnovanu i presuditi kao u izreci ove presude. 

                                          U Zagrebu 1. srpnja 2026.

	        
Zapisničar:           
	              
          
	          
          Predsjednik vijeća:

	
	
	


Marcela Soljačić Prester,v.r.                                                       Nediljko Boban, v.r.

                        
Presuda se dostavlja Općinskom prekršajnom sudu u Splitu, u 3 otpravka za: spis, okrivljenika i tužitelja.


    			                                Za točnost otpravka - ovlašteni službenik
                                    			Upraviteljica zajedničke Sudske pisarnice:

                                    			                    Edita Vrkljan

